Man soek vrou se as terug ná kardief dit buitJapie en Carna Holtzhausen. Foto: Facebook “Ek het absoluut niks van my vrou oor nie”. Dít is die woorde van ŉ gebroke Japie Holtzhausen (49) van Pretoria nadat ŉ dief Maandagaand by sy motor ingebreek en onder meer sy vrou se stoflike oorskot gesteel het. Holtzhausen se vrou, Carna (42), is vier weke gelede ná ŉ lang siekbed oorlede. Haar roudiens is op 11 April gehou en Holtzhausen het Maandag haar as by die begrafnisondernemer gaan afhaal. “Ons het nog nie besluit wat ons met haar as wou maak nie. Ek het voorgestel dat ons dit eers by my hou totdat ons deur die rouproses is,” het hy Dinsdag aan Maroela Media gesê. Holtzhausen sê hy het ná werk die kissie gaan afhaal waarna hy om 18:40 vinnig by die Spar in Montana stilgehou het om waspoeier te koop. “Ek het my Jeep met die afstandbeheer gesluit en gesien die ligte flikker,” het hy verduidelik. Hy is in die winkel in en met sy terugkeer het hy gesien die houtkissie met haar as daarin is weg. Holtzhausen sê hy het gekyk of die kissie dalk van die sitplek af op die grond geval het, maar opgemerk dat twee skootrekenaars ook weg is. Twee selfone is ook uit die voertuig gesteel. Holtzhausen sê hy het besef dat hy ‘n slagoffer van die sogenaamde afstandbeheer-slenter was. Die slenter behels dat diewe ’n toestel gebruik om te keer dat ‘n motor met afstandbeheer gesluit kan word. “Al ons foto’s was op ons twee skootrekenaars. Ek het nie my vrou se as nie, en ek het nie meer die herinneringe van ons lewens saam nie. Ek het my vriende versoek om foto’s wat hulle op Facebook van haar het vir my te versamel, sodat ek darem net iets van haar het. As ek net haar as kan terugkry sal dit wonderlik wees, ek gee nie om oor die ander goed nie,” het hy gesê. Carna se doodsertifikaat en al Holtzhausen se persoonlike dokumente is saam met die skootrekenaars gesteel. Carna word oorleef deur haar man en twee kinders uit ŉ vorige huwelik, Tarien en Stefan Prinsloo. Holtzhausen sê die kissie lyk soos ŉ gewone doodskis, maar heelwat kleiner. Dit is ligbruin van kleur en sowat 250mm lank, 120mm breed, en 120mm hoog. Die woord ‘CB Holtzhausen’ is op die bokant van die kissie in sierskrif geskryf. Haar as is in ŉ plastieksakkie binne die kissie geseël. “Die dief het seker gedink dit is ‘n juweelkissie.” Mirna Von Benecke, ŉ polisiewoordvoerder van die Sinoville-polisiestasie, het die voorval aan Maroela Media bevestig. Sy het gesê die afstandbeheer-slenter kom gereeld dwarsoor die land voor en het mense versoek om paraat te wees. Dit vind veral by winkelsentrums plaas. “Staan by jou voertuig as jy dit met ŉ afstandbeheer sluit en maak doodseker jou voertuig is gesluit deur aan die voertuig se deur te voel,” het sy gesê. Sy sê indien iemand die kissie vind, kan hulle haar by 012 543 8800 kontak.